סדרת "ילדי העולם"

סדרת ספרי "ילדי העולם" היא סדרת ספרי צילום לילדים בהוצאת Rabén & Sjögren השוודית שיצאה בין השנים 1951 ל-1970, העוסקת בחיי היומיום של ילדים ברחבי העולם. הצילומים בסדרה נעשו על ידי חנה (אנה) ריבקין-בריק. הסופרות בסדרה הן אלי יאנס, אסטריד לינדגרן, לאה גולדברג, ורה פושברג, יוג'יני סודרברג, מרתה דה לוואל, אינגה טוביאסון וקורדליה אדוורדסון.

 רקע 
סדרת הספרים עוסקת בילדים מאירופה, אסיה או אפריקה, וגם באחד מארצות הברית (הוואי) שחיי היומיום שלהם מתוארים באמצעות תמונות וטקסט. הסדרה כוללת באופן רשמי 15 ספרים אליהם מצטרף הספר "מלכת שבא הקטנה" שלא יצא לאור בשוודיה כמו שאר הספרים בסדרה. ספרים נוספים לילדים שצילמה ריבקין-בריק ולא נכללים רשמית בסדרה הם "טרולסה אצל סבתא" (1955) ו"יום הולדת לאמא" (1959) על משפחת טוביאסון שהופיעה בטלוויזיה בשוודיה.

הספר הראשון בסדרה, "אלה-קרי הילדה מלפלנד" יצא לאור בשנת 1951. חנה ריבקין-בריק ואלי יאנס בילו חודשים ארוכים ב-1942 בלפלנד והוציאו לאור יחדיו ספר צילומים למבוגרים. הן חזרו ב-1948, עם תום מלחמת העולם השנייה, אז התארחו שוב אצל הזוג אלזה ואנדרס פירצי ופגשו את בתם הקטנה אלה-קרי. הן בילו חודשים ארוכים בלפלנד שם צילמה ריבקין-בריק את אלה-קרי ואת חיי הסאמים בלפלנד. עם שובן לסטוקהולם כתבה יאנס את העלילה לספר שלא תוכנן מראש. הספר הראשון בסדרה זכה להצלחה אדירה, הוא תורגם ל-18 שפות ביניהן אנגלית, גרמנית ועברית. המהדורות הראשונות בגרמניה ובבריטניה לבדן כללו 25,000 עותקים. בעקבות הצלחת הספר יצאו 15 ספרים נוספים, שתורגמו אף הם לשפות רבות ונמכרו ביותר מ-900,000 עותקים.

הספר האחרון בסדרה "סלימה, הילדה מקשמיר" יצא לאור ב-1970, שנת מותה של ריבקין-בריק.

 שיתוף פעולה עם אסטריד לינדגרן 
אסטריד לינדגרן כתבה תשעה ספרים בסדרה. מלכתחילה לא התעניינה בכתיבה לספרי הצילום של ריבקין-בריק, אך מאחר שהמו"ל לא רצה או לא יכול היה לשלוח את אלי יאנס, מחברת הספר הראשון, "אלה קרי", ליפן, הוטלה המשימה על לינדגרן, שעבדה כעורכת בהוצאה. בחלק בעבודתן המשותפת לינדגרן התלוותה לריבקין-בריק לאתר הצילומים. לאחר שסיימה את הסדרה, לינדגרן הסבירה שלמרות שאהבה לעבוד עם ריבקין-בריק, היא לא אהבה את הספרים, במיוחד לא את "מרקו מיוגוסלביה" (Marko bor i Jugoslavien).

 הספרים בישראל 
בישראל הסדרה זכתה להצלחה גדולה, גם בזכות תרגומיה של הסופרת והמשוררת לאה גולדברג, חברה וקולגה של ריבקין-בריק. הצלמת, שהייתה יהודיה ציונית שחיה בשוודיה, ביקרה בישראל פעמים רבות והוציאה לאור גם שני ספרי צילום למבוגרים על ישראל. מתרגמות נוספות של הספרים היו מירה מאיר ואביבה אגמון.

גולדברג וריבקין-בריק יצרו יחד מספר ספרים בישראל על ילדי הקיבוצים: "מלכת שבא הקטנה" (1956) על יעל שעלתה ממרוקו והשתלבה בקיבוץ רמת יוחנן, "גדי והחמור הקטן" שצולם בקיבוץ אפיקים ומעולם לא יצא לאור ו"הרפתקה במדבר" (1966), שתיאר את חיי הילדים בקיבוץ רביבים. ספר נוסף על ילדי הקיבוץ שצילמה ריבקין-בריק בקיבוץ נאות מרדכי נכתב על ידי קורדליה אדוורדסון ושמו "מרים גרה בקיבוץ" (1969).

חמישה מספרי הסדרה לא תורגמו לעברית: "מרקו הילד מיוגוסלביה" , "רנדי הילדה מנורווגיה"  ,"מרים גרה בקיבוץ"  וכן "טרולסה אצל סבתא" ו"יום הולדת לאמא" שיצאו בהוצאה מצומצמת יותר.

בשנת 2015 הוציא הוצאת הקיבוץ המאוחד שבעה מספרי הסדרה במהדורה מחודשת.

 סרטים דוקומנטריים מישראל 
בשנת 2014 הבמאית הישראלית דבורית שרגל יצרה סרט תיעודי, "איפה אלה קרי ומה קרה לנוריקו-סאן?" ובו יצאה למסעות חיפוש בעקבות אלה-קרי, דירק, נוריקו-סאן ואווה והילדים מהספרים הישראליים בסדרה.

ב-2015, גם בעקבות פרסום הסרט הראשון, שמונה מספרי הסדרה יצאו בישראל במהדורה מחודשת, בהוצאת הקיבוץ המאוחד: "אלה-קרי הילדה מלפלנד", "נוריקו-סאן הילדה מיפן" "סיאה הילדה מאפריקה", "לילבס ילדת הקרקס", "דירק הילד מהולנד", "גנט הילדה מאתיופיה", "נואי הילדה מתאילנד" ו"הרפתקה במדבר".

ב-2016, יצא סרט ההמשך "אפריקה! סיאה מהקילימנג'רו". הפעם הבמאית דבורית שרגל נסעה לטנזניה כדי למצוא את סיאה מהספר "סיאה הילדה מאפריקה".

ב-2017, בסרטה השלישי של שרגל על ילדי העולם, "איפה לילבס ילדת הקרקס ומה קרה בהונולולו?" היא ממשיכה בחיפושיה אחר גיבורים נוספים של סדרת הספרים ומגלה מה קרה ללילבס מלילבס ילדת הקרקס ולמוקיהנה מ"מוקיהנה מהוי".

ב-2022 יצרה שרגל סרט רביעי על ספרי "ילדי העולם", "הרביעי בטרילוגיה – אנה ריבקין-בריק, ילדי העולם ואני", ובו התחקתה אחר ילדים נוספים בסדרה ותיארה את חיי ריבקין-בריק, כחלק מהעבודה על הספר שעליו עבדה אז על חיי הצלמת, "אם יש לה מצלמה ביד היא לא מפחדת".

 רשימת הספרים 
שנת ההוצאהשנת ההוצאה בעבריתשם הספר בעבריתהשם המקורי בשוודיתסופרתמתרגמת לעבריתצלמת19511954אלה-קרי הילדה מלפלנדElle Kariאלי יאנסלאה גולדברגחנה ריבקין-בריק1955לא יצא בעבריתטרולסה אצל סבתאTrulsa hos mormor -חנה ריבקין-בריק19561957נוריקו-סאן הילדה מיפןEva möter Noriko-sanאסטריד לינדגרןלאה גולדברגחנה ריבקין-בריק19561956מלכת שבא הקטנה -לאה גולדברג -חנה ריבקין-בריק19581959סיאה הילדה מאפריקהSia bor på Kilimandjaroאסטריד לינדגרןלאה גולדברגחנה ריבקין-בריק19591959בני הדודים משוודיהMina svenska kusinerאסטריד לינדגרןאביבה אגמוןחנה ריבקין-בריק1959לא יצא בעבריתיום הולדת לאמאMamma fyller år -חנה ריבקין-בריק19601961לילבס ילדת הקרקסLilibet, cirkusbarnאסטריד לינדגרןלאה גולדברגחנה ריבקין-בריק19611978מוקיהנה מהויMokihana bor på Hawaiiיוג'יני סודרברגאביבה אגמוןחנה ריבקין-בריק1962לא יצא בעבריתמרקו הילד מיוגוסלביה Marko bor i Jugoslavienאסטריד לינדגרן -חנה ריבקין-בריק19631970דירק הילד מהולנדJackie bor i Hollandאסטריד לינדגרןלאה גולדברגחנה ריבקין-בריק19641966הרפתקה במדברEli bor i Israelלאה גולדברג -חנה ריבקין-בריק1965לא יצא בעבריתרנדי הילדה מנורווגיה Randi bor i Norgeאסטריד לינדגרן -חנה ריבקין-בריק19661967נואי הילדה מתאילנדNoy bor i Thailandאסטריד לינדגרןלאה גולדברגחנה ריבקין-בריק19671970גנט הילדה מאתיופיהGennet bor i Etiopienמירה מאירחנה ריבקין-בריק19681979מטי מפינלנדMatti bor i Finlandאסטריד לינדגרןאביבה אגמוןחנה ריבקין-בריק1969לא יצא בעבריתמרים גרה בקיבוץ Miriam bor i en kibbutzקורדליה אדוורדסון -חנה ריבקין-בריק19701973סלימה, הילדה מקשמירSalima bor i Kashmirמירה מאירחנה ריבקין-בריק

 פרסים ומועמדויות 
 פרסים 
פרס פסטיבל האביב של הניו יורק הראלד טריביון
 1963: סיאה הילדה מאפריקה (Sia bor på Kilimandjaro): ספר האביב לילדים

 מועמדויות 
Deutscher Jugendliteraturpreis
 1960: סיאה הילדה מאפריקה (Sia bor på Kilimandjaro): ספר תמונות
 1966: רנדי הילדה מנורווגיה (Randi bor i Norge): ספר תמונות

 הערות שוליים 

קטגוריה:ספרי ילדים ונוער
קטגוריה:סדרות ספרים